Pap en sous die pad na háár hart | George Herald
Pap en sous die pad na háár hart
Thursday, 25 August 2016, 07:00
George-speaker Iona Kritzinger (regs) en haar stiefma Saidy van Biljon, wat sy haar "tweede ma" noem. Foto: Michelle Pienaar
GEORGE NUUS - George-raad se nuwe speaker, Iona Kritzinger (60), kom oorspronklik van Vanderbijlpark. Sy het vir 'n wyle in Louis Trichardt gewoon en in 1992 as enkelouer met drie kinders na George verhuis.
Kritzinger is deesdae die ouma van vier kleinkinders. Haar pa en stiefma woon ook in George en haar ma in 'n aftreeoord in Groot-Brakrivier.
"Sedert 2010 is ek alleen en daar was nog nie weer iemand spesiaal in my lewe nie, maar ek het darem my hondekind Abby, 'n Yorkshire terrier, wat my nooit oordeel nie en niks verwag wat ek nie kan gee nie," het Kritzinger gesê.
Voor haar politieke betrokkenheid het sy meubels vervaardig en kombuise ontwerp en geïnstalleer. Sy het in 2009 by politiek betrokke geraak tydens 'n tussenverkiesing in wyk 19 (George-Suid). Kritzinger het die verkiesing as onafhanklike kandidaat gewen en 'n samewerkingsooreenkoms met die DA gevorm. In 2010 was sy die portefeuljeraadslid vir gemeenskapsveiligheid, en in 2011 is sy as wykskandidaat vir die DA gekies.
As sy kan kies sal Kritzinger graag vakansie hou in die bosveld. "Ek is mal oor die stiltes, die naggeluide en die wonderlike somers. Nêrens ruik 'n vuur so lekker nie," het sy gesê. "Daai liedjie van My nooi is in 'n nartjie is hoe dit met my werk. Reuke wat ek met die bosveld vereenselwig. Ek was baie lanklaas in die Noorde..."
Kritzinger hou van lekker kookkos en pasta, maar sy sal alles op haar bord verruil vir pap en sous. "Ek is mos 'n Transvaler in murg en been en kleintyd het ek gereeld pap en marog geëet," het sy gesê. Kritzinger kuier graag met vriende en ondersteun die plaaslike koffiewinkels. Sy drink elke oggend 'n koffie by Karen's Subs & Sandwiches en gesels bietjie met vriende voor haar dag begin.
Kritzinger het nog nie haar nuwe posisie gevier nie, maar sy het baie gerus sedert die verkiesing op 3 Augustus. "Die skielike stilte na al die opwinding van die wen was soos 'n slaapmiddel vir my. Die familie het my gelos om te slaap tot my lyf nie meer wil nie, ten spyte van my verjaarsdag op 4 Augustus," het sy gesê.
Kritzinger vind dit ontspannend om te skilder. Sy maak ook haar eie klere en juwele. "Musiek is iets waarsonder ek nie kan klaarkom nie. Ek fliek ook gereeld as die gier my vat. Lekker aksie of 'n feel good movie, maar nooit rillers nie. Ek bly alleen en hou nie daarvan om oor my skouer in die donker te loer nie."
Op haar se prioriteitslys vir die gemeenskap is behuising heel boaan. "Dit sal wonderlik wees as almal in George 'n huis het, en ek sal graag deel van daardie droom wil wees," het sy gesê.
Sy beskryf haarself as iemand wat nie bang is vir harde werk nie, en 'n staatmaker. Geduld is egter haar groot swakheid, erken sy. "Ek is op my gelukkigste wanneer dit goed gaan met my kinders, maar 'n nuwe kar vir Kersfees sal my netso gelukkig maak," skerts sy.